## LUKU 1 PAIKALLISEN OPETUSSUUNNITELMAN MERKITYS JA LAADINTA

## 

### 1.1 Opetussuunnitelman perusteet ja paikallinen opetussuunnitelma

Perusopetuksen ohjausjärjestelmän tarkoituksena on varmistaa koulutuksen tasa-arvo ja laatu sekä luoda hyvät edellytykset oppilaiden kasvulle, kehitykselle ja oppimiselle. Ohjausjärjes­telmän normiosan muodostavat perusopetuslaki ja -asetus, valtioneuvoston asetukset, opetus­suunnitelman perusteet sekä paikallinen opetussuunnitelma ja siihen perustuvat lukuvuosi­suunnitelmat. Järjestelmän eri osat uudistuvat, jotta opetuksen järjestämisessä pystytään ot­tamaan huomioon muutokset koulua ympäröivässä maailmassa ja vahvistamaan koulun tehtä­vää kestävän tulevaisuuden rakentamisessa.

Opetussuunnitelman perusteet laaditaan perusopetuslain ja -asetuksen sekä tavoitteet ja tunti­jaon määrittävän valtioneuvoston asetuksen pohjalta[[1]](#footnote-1). Perusteasiakirja on Opetushallituksen an­tama valtakunnallinen määräys, jonka mukaisesti paikallinen opetussuunnitelma valmistel­laan[[2]](#footnote-2). Opetussuunnitelman perusteiden tehtävänä on tukea ja ohjata opetuksen järjestämistä ja koulutyötä sekä edistää yhtenäisen perusopetuksen yhdenvertaista toteutumista.

Perusopetus on opetuksen ja kasvatuksen kokonaisuus, jossa eri osa-alueiden tavoitteet ja si­sällöt liittyvät yhteen ja muodostavat opetuksen ja toimintakulttuurin perustan. Tämän vuoksi opetussuunnitelman perusteet sisältävät tavoitteita ja sisältöjä koskevien määräysten lisäksi niiden ymmärtämistä avaavaa tekstiä. Perusteasiakirja sisältää tarpeellisilta osin myös viitta­uksia lainsäädäntöön, johon perusteissa määrättävät asiat perustuvat.

Paikallinen opetussuunnitelma on tärkeä osa ohjausjärjestelmää. Sillä on keskeinen merkitys sekä valtakunnallisten tavoitteiden että paikallisesti tärkeänä pidettyjen tavoitteiden ja tehtä­vien ilmentämisessä ja toteuttamisessa. Paikallinen opetussuunnitelma luo yhteisen perustan ja suunnan päivittäiselle koulutyölle. Se on strateginen ja pedagoginen työkalu, joka linjaa ope­tuksen järjestäjän toimintaa sekä koulujen työtä. Opetussuunnitelma liittää koulujen toimin­nan muuhun paikalliseen toimintaan lasten ja nuorten hyvinvoinnin ja oppimisen edistämi­seksi.

### 1.2 Paikallisen opetussuunnitelman laatimista ohjaavat periaatteet

Opetuksen järjestäjällä on vastuu paikallisen opetussuunnitelman laadinnasta ja kehittämi­sestä[[3]](#footnote-3). Opetussuunnitelmassa päätetään perusopetuksen kasvatustyön, opetuksen, oppimisen ar­vioinnin ja tuen, ohjauksen ja oppilashuollon, kodin ja koulun yhteistyön sekä muun toi­minnan järjestämisestä ja toteuttamisesta. Siinä täydennetään ja painotetaan opetussuunni­telman perusteissa määriteltyjä tavoitteita, toimintaa ohjaavia linjauksia, keskeisiä sisältöjä ja muita opetuksen järjestämiseen liittyviä seikkoja paikallisesta näkökulmasta. Opetuksen jär­jestäjä ottaa opetussuunnitelmaa laatiessaan huomioon oppilaiden tarpeet, paikalliset erityis­piirteet sekä itsearvioinnin ja kehittämistyön tulokset.

Opetussuunnitelman tehtävänä on edistää opetuksen laadun jatkuvaa kehittämistä ja vahvis­taa koulutuksellista jatkumoa. Se luo perustan esiopetuksesta perusopetukseen ja perusope­tuksesta seuraavaan koulutusvaiheeseen siirtymiselle. Laadinnassa otetaan huomioon muut paikalliset suunnitelmat kuten

* mahdollinen varhaiskasvatuksen suunnitelma
* esiopetuksen opetussuunnitelma
* mahdollinen perusopetukseen valmistavan opetuksen suunnitelma
* mahdollinen aamu- ja iltapäivätoiminnan suunnitelma
* lastensuojelulain mukainen lasten ja nuorten hyvinvointisuunnitelma[[4]](#footnote-4)
* yhdenvertaisuuslain mukainen yhdenvertaisuussuunnitelma[[5]](#footnote-5)
* mahdollinen kestävän kehityksen tai kulttuurikasvatuksen suunnitelma sekä muut opetuk­sen järjestäjän tekemät, erityisesti koulutusta, lapsia, nuoria ja perheitä koskevat suunni­telmat ja päätökset.

Opetuksen järjestäjä hyväksyy opetussuunnitelman erikseen suomenkielistä, ruotsinkielistä, saamenkielistä sekä tarvittaessa muulla kielellä annettavaa opetusta varten[[6]](#footnote-6). Paikallinen opetus­suunnitelma voidaan laatia kaikille saman opetuksen järjestäjän kouluille yhteisenä tai siten, että suunnitelma sisältää opetuksen järjestäjän yhteisiä sekä useamman koulun yhteisiä ja/tai koulukohtaisia osioita. Päätökset laatimistavasta tekee opetuksen järjestäjä. Opetuksen järjestäjät voivat sopia myös järjestäjärajat ylittävästä yhteistyöstä ja yhteisistä seudullisista opetussuunnitelmalinjauksista.

Opetussuunnitelmaa laadittaessa otetaan huomioon, että opetus voi olla pääosin ainejakoista tai se voidaan toteuttaa eheytettynä. Eheytettyä opetusta käytettäessä myös opetussuunni­telma voidaan laatia vuosiluokkakokonaisuuksien osalta eheytettynä.

Kaikki oppilaiden yksilölliset suunnitelmat rakennetaan yhteisen opetussuunnitelman varaan[[7]](#footnote-7). Lukuvuosisuunnitelmalla täsmennetään, miten opetussuunnitelmaa toteutetaan kussakin koulussa lukuvuoden aikana. Perusopetusasetus velvoittaa tiedottamaan oppilaille ja näiden huoltajille keskeisistä lukuvuosisuunnitelmassa päätetyistä asioista.[[8]](#footnote-8)

Yhteistyö opetussuunnitelman ja lukuvuosisuunnitelman laadinnassa edistää sitoutumista yhteisiin tavoitteisiin ja lisää opetuksen ja kasvatustyön yhtenäisyyttä. Opetuksen järjestäjä huolehtii opetustoimen henkilöstön mahdollisuuksista osallistua yhteistyöhön ja edistää sekä oppiaineiden yhteistyötä että eri toimijaryhmien välistä monialaista yhteistyötä. Osallistumismahdollisuuksista huolehditaan riippumatta siitä, mikä suunnitelmien laatimistapa on. Oppilaille tulee lain mukaan järjestää mahdollisuus osallistua opetussuunnitelman ja siihen liittyvien suunnitelmien valmisteluun[[9]](#footnote-9). On tärkeää, että myös huoltajat voivat osallistua opetussuunnitelmatyöhön, lukuvuosisuunnitelman valmisteluun sekä koulun toiminnan suunnitteluun, erityisesti kasvatustavoitteiden, toimintakulttuurin sekä kodin ja koulun yhteistyön osalta. Erityistä huomiota kiinnitetään oppilaiden ja huoltajien kannalta mielekkäisiin ja monipuolisiin sekä oppilaiden kehitysvaiheen huomioon ottaviin osallistumistapoihin.

Yhteistyö koulun ulkopuolisten toimijoiden kanssa rikastaa koulutyötä ja liittää sen ympäröivän yhteisön elämään. Perusopetuslaki velvoittaa laatimaan opetussuunnitelman oppilashuoltoa sekä kodin ja koulun yhteistyötä koskevilta osin yhteistyössä kunnan sosiaali- ja terveydenhuollon tehtäviä hoitavien viranomaisten kanssa[[10]](#footnote-10). Yhteistyötä tarvitaan myös muiden hallintokuntien kanssa, jotta kaikkien oppilaiden koulunkäynnistä, turvallisuudesta ja hyvinvoinnista voidaan huolehtia. Muidenkin organisaatioiden ja eri asiantuntijoiden kanssa tehtävä yhteistyö parantaa suunnitelmien ja koulutyön laatua.

Oppilaalla on perusopetuslain turvaama oikeus saada kaikkina koulupäivinä opetussuunnitelman mukaista perusopetusta[[11]](#footnote-11). Opetuksen järjestäjä huolehtii tämän oikeuden toteutumisesta, ja jokainen oppilaiden kanssa työskentelevä toteuttaa opetuksen järjestäjän vahvistamaa opetussuunnitelmaa ja noudattaa muita työtä ohjaavia normeja.

***Porin kaupunki:***

*Porin kaupungin perusopetuksen opetussuunnitelma on kolmiportainen:*

1. *Perusopetuksen opetussuunnitelman perusteet (Opetushallitus)*

*Opetussuunnitelman perusteiden tarkoituksena on varmistaa koulutuksellinen tasa-arvo ja laatu sekä luoda hyvät edellytykset oppilaiden kasvulle, kehitykselle ja oppimiselle.*

1. *Porin kaupungin perusopetuksen opetussuunnitelma*

*Sisältää kirjauksia ja tarkennuksia opetussuunnitelman perusteisiin paikallisesta opetuk­sen ja muun koulun toiminnan järjestämisestä sekä sisällöistä. Porin kaupungin opetus­suunnitelma ohjaa opetussuunnitelman, opetuksen ja koulujen toiminnan kehittämistä.*

1. *Koulujen opetussuunnitelmat*

*Sisältää koulukohtaisia tarkennuksia edellä mainittuihin asiakirjoihin. Keskeisiä tarken­nuksia ovat esimerkiksi opetussuunnitelman koulukohtaiset painotukset, koulun toimin­tatapojen kuvaus ja koulun toimintakulttuuri sekä koulun opetussuunnitelman kehittä­minen.*

*Porin kaupungin perusopetuksen opetussuunnitelma koostuu perusopetuksen opetussuunnitel­man perusteista (Opetushallitus) sekä Porin kaupungin kuntakohtaisesta osiosta, joissa tarken­netaan opetussuunnitelman perusteita. Koulut täydentävät opetussuunnitelman perusteita ja Porin kaupungin perusopetuksen opetussuunnitelmaa koulukohtaisilla osioilla omassa opetus­suunnitelmassaan. Koulun opetussuunnitelma koostuu näin valtakunnallisesta, kuntakohtaisesta ja koulukohtaisesta osiosta. Koulun opetussuunnitelmaa tarkennetaan koulun lukuvuosisuunni­telmassa. Porin kaupungin lisäykset on erotettu opetussuunnitelman perusteista kursiivilla ja koulukohtaiset lisäykset kirjataan erilliseen laatikkoon.*

*Porin kaupungin perusopetuksen opetussuunnitelman hyväksyy sivistyslautakunta ja koulun opetussuunnitelman rehtori. Koulun lukuvuosisuunnitelman hyväksyy sivistyslautakunta. Reh­tori vastaa koulukohtaisen opetussuunnitelman laadinnasta ja kehittämisestä. Kunta- ja koulu­kohtainen opetussuunnitelma tarkistetaan tarvittaessa tai vuosittain lukuvuosisuunnittelun yh­teydessä.*

*Opetussuunnitelmatyö on jatkuvaa opetuksen ja koulun toiminnan kehittämistä. Oppilailla tulee olla mahdollisuus osallistua opetussuunnitelman valmisteluun. Oppi­lashuoltoa koskeva osuus on laadittu yhteistyössä Porin kaupungin perusturvan kanssa. Yhte­näisen perusopetuksen takaamiseksi koulukohtaista opetussuunnitelmaa laadittaessa huomioidaan alueellinen yhteistyö.*

*Porin kaupungin perusopetuksen opetussuunnitelman laadinnassa on otettu huomioon:*

* *Porin kaupungin esiopetuksen opetussuunnitelma*
* *Porin kaupungin perusopetukseen valmistavan opetuksen suunnitelma*
* *Porin kaupungin iltapäivätoiminnan toimintasuunnitelma*
* *Porin kaupungin lastensuojelulain mukainen lasten ja nuorten hyvinvointisuunnitelma*
* *yhdenvertaisuuslain mukainen yhdenvertaisuussuunnitelma*
* *Porin kaupungin perusopetuksen kulttuuriopetussuunnitelma, Kulttuuripolku*
* *Globaalikasvatussuunnitelma.*

### 1.3 Paikallisen opetussuunnitelman arviointi ja kehittäminen

Opetuksen järjestäjän tehtävänä on arvioida antamaansa koulutusta ja sen vaikuttavuutta sekä osallistua toimintansa ulkopuoliseen arviointiin. Arvioinnin tarkoitus on koulutuksen kehittäminen ja oppimisen edellytysten parantaminen.[[12]](#footnote-12) Paikallisen opetussuunnitelman ja lukuvuosisuunnitelman toteutumisen seuranta, säännöllinen arviointi ja kehittäminen ovat osa tätä tehtävää.

Opetuksen järjestäjän ja koulujen itsearvioinnissa voidaan hyödyntää kansallisten arviointien ja kehittämishankkeiden tuloksia sekä perusopetuksen valtakunnallisia laatukriteereitä[[13]](#footnote-13). Yhteistyö oppilaiden, huoltajien ja muiden toimijoiden kanssa edistää avointa ja rakentavaa itsearviointia.

Muutokset opetussuunnitelman perusteissa edellyttävät vastaavien muutosten tekemistä paikalliseen opetussuunnitelmaan ja viemistä käytäntöön. Opetuksen järjestäjä voi tarkistaa opetussuunnitelmaansa ja parantaa sen laatua ja toimivuutta myös paikallisista tarpeista lähtien ja kehittämistyön tuloksia hyödyntäen.

***Porin kaupunki:***

*Opetussuunnitelmaa arvioitaessa arvioidaan opetussuunnitelmassa määriteltyjen tavoitteiden, sisältöjen ja toimintatapojen toteutumista. Opetussuunnitelman toteutumista arvioitaessa arvi­oidaan myös oppilaan osaamista suhteessa opetukselle asetettuihin tavoitteisiin. Aina kun arvioidaan opetusta, oppimista tai muuta koulun toimintaa, arvioidaan samalla myös opetussuunnitelman toteutumista. Arvioinnin tarkoitus on kehittää opetusta ja koulun toimintaa kokonaisvaltaisen kasvamisen ja osaamisen tavoitteiden mukaisesti.*

*Opetussuunnitelman arvioinnissa hyödynnettävää tietoa saadaan monin tavoin. Arviointi voi olla kunnan, koulun, opettajan ja oppilaan itsearviointia tai ulkopuolisten toteuttamaa arvioin­tia. Opetussuunnitelman toteutumisen arvioinnissa voidaan hyödyntää myös muuta saatavilla olevaa arviointitietoa. Arviointitietoa saadaan lisäksi huoltajilta ja oppilailta.*

*Opetussuunnitelma on keskeisin perusopetuksen kehittämistä ohjaava asiakirja, jonka mukai­sesti laaditaan myös muut toimintaa ohjaavat asiakirjat. Esimerkiksi palveluohjelma ja siitä johdetut vuosittaiset tavoitteet tukevat opetussuunnitelman toteutumista ja kehittämistä. Koulun itsearviointi perustuu lukuvuosittaiseen koulutyön tavoitteenasetteluun, joka pohjautuu koulun ope­tussuunnitelmaan ja sivistyslautakunnan asettamiin tavoitteisiin sekä muihin ajankohtaisiin koulutuksen kehittämiseksi asetettuihin tavoitteisiin.*

*Opetussuunnitelmaa päivitetään arvioinnin pohjalta tarvittaessa.*

|  |
| --- |
| **Porin Lyseon koulu**  Arvioinnin tarkoituksena on seurata, miten koulukohtaisen opetussuunnitelman toteuttamisessa on onnistuttu suhteessa asetettuihin tavoitteisiin ja miten koulun toimintaa tulee kehittää. Tavoitteena on oppiva koulu, jossa osaamista arvostetaan ja jossa yhteistyöllä parannetaan oppimisilmapiiriä ja poistetaan oppimisen esteitä. Arvioinnin perustana ovat koulun toimintatavoitteet ja arvot sekä eri oppiaineiden opetussuunnitelmat.  Koulun toiminnan arviointiin ja kehittämiseen osallistuu koko opettajakunta. Vuosittain opettajakunnasta valitaan syksyn aikana kehittämistyöryhmiä, jotka omalta osaltaan vastaavat koulun kehittämishankkeista. Myös rehtorin ja henkilökunnan välisissä kehittämiskeskusteluissa kartoitetaan opetuksen ja koulun toiminnan tilaa ja kehittämistarpeita. Koulun ulkopuoliset kyselyt ja tutkimukset (mm. THL:n kouluterveyskysely) sekä vanhemmille että oppilaskunnalle suunnatut kyselyt antavat lisätietoa arviointiin ja koulun kehittämiseen.  Lukuvuoden päättyessä opettajakunta arvioi koulun vuosisuunnitelmassa mainittujen tavoitteiden toteutumisen sekä tekee tarvittavat johtopäätökset arvioinnin pohjalta tulevaa lukuvuotta varten. Lukuvuoden alkaessa syksyn suunnittelupäivänä tavoitteet tarkentuvat ja ne kirjataan vuosisuunnitelmaan.  Tämän koulun toiminnan arvioinnin yhteydessä tarkastellaan samalla myös koulukohtaista opetussuunnitelmaa ja sitä voidaan päivittää. Tähän työhön otetaan soveltuvin osin mukaan myös oppilaskunta ja vanhemmat. (esim. vanhempainillat, vanhempainvartit ja erilaiset kyselyt.) |

### 1.4 **Paikallisen opetussuunnitelman laadinta ja keskeiset opetusta ohjaavat ratkaisut**

Paikallinen opetussuunnitelma, sitä tarkentavat lukuvuosisuunnitelmat sekä muut suunnitelmat laaditaan opetuksen järjestäjän päättämällä tavalla edellä kuvattuja tavoitteita ja periaatteita noudattaen. Opetuksen järjestäjä voi päättää opetussuunnitelmaan sisältyvien ratkaisujen delegoinnista kouluille ja koulukohtaisen opetussuunnitelman laadinnasta.

Tässä alaluvussa määrätään ne paikallisesti päätettävät opetussuunnitelmaratkaisut sekä opetussuunnitelmassa kuvattavat asiat, joita ei käsitellä muissa luvuissa. Opetussuunnitelman perusteiden kussakin pääluvussa määrätään tarkemmin, mitä paikallisessa opetussuunnitelmassa tulee kyseisessä luvussa käsitellyn kokonaisuuden osalta päättää ja kuvata.

Opetuksen järjestäjä päättää opetussuunnitelman laatimiseen liittyvistä ratkaisuista ja toimintatavoista:

* laaditaanko paikallinen opetussuunnitelma koulujen yhteisenä, kokonaan tai osin koulukohtaisena, seudullisena tai käytetäänkö muuta ratkaisua
* millä kielillä annettavaa opetusta varten opetussuunnitelma laaditaan ja hyväksytään (suomenkielistä, ruotsinkielistä, saamenkielistä sekä tarvittaessa muulla kielellä annettavaa opetusta varten)
* mikä on opetussuunnitelman rakenne ja asioiden käsittelyjärjestys, missä muodossa opetussuunnitelma julkaistaan
* miten henkilöstö sekä oppilaat ja huoltajat osallistuvat opetussuunnitelman laatimiseen, arviointiin ja kehittämiseen ja miten otetaan huomioon eri tilanteissa olevien huoltajien osallistumismahdollisuudet
* miten opetussuunnitelman laatimiseen liittyvä yhteistyö esiopetuksen ja muun varhaiskasvatuksen sekä perusopetusta seuraavaa koulutusvaihetta edustavien oppilaitosten kanssa järjestetään
* mitkä muut tahot ovat mukana opetussuunnitelman laadinnassa ja toteutuksessa ja miten yhteistyö järjestetään
* miten paikalliset erityispiirteet ja -tarpeet, arviointien ja kehittämistyön tuottama tieto ja kehittämisen tavoitteet sekä muut paikalliset suunnitelmat otetaan opetussuunnitelman valmistelussa huomioon.

Opetuksen järjestäjä päättää ja kuvaa opetussuunnitelmassa opetussuunnitelman laadintaan ja kehittämiseen liittyvät asiat:

* miten huolehditaan oppilashuoltoa ja kodin ja koulun yhteistyötä käsittelevien osuuksien laatimisesta yhteistyössä kunnan sosiaali- ja terveydenhuollon viranomaisten kanssa
* miten opetussuunnitelman toteutumista seurataan ja miten opetussuunnitelmaa arvioidaan ja kehitetään
* mitkä ovat ne paikalliset suunnitelmat ja ohjelmat, jotka täydentävät ja toteuttavat opetussuunnitelmaa (esimerkiksi aamu- ja iltapäivätoiminnan suunnitelma, kestävän kehityksen ohjelma, tasa-arvosuunnitelma, kulttuurikasvatussuunnitelma, tietostrategia).

Opetuksen järjestäjä päättää ja kuvaa opetussuunnitelmassa opetuksen järjestämiseen liittyvät ratkaisut:

* miten edistetään perusopetuksen yhtenäisyyttä sekä siirtymävaiheisiin liittyvää yhteistyötä (perusopetuksen sisällä sekä esiopetuksen ja muun varhaiskasvatuksen ja perusopetusta seuraavan koulutusvaiheen oppilaitosten kanssa)
* järjestetäänkö opetus tai osa siitä yhdysluokkaopetuksena (katso myös alaluvut 5.4 ja 5.6)
* järjestetäänkö opetus tai osa siitä vuosiluokittain etenevänä vai vuosiluokkiin sitomattomasti etenevänä, oppilaiden omiin opinto-ohjelmiin perustuvana opiskeluna (katso myös alaluvut 5.4 ja 5.6)
* järjestetäänkö opetus pääosin ainejakoisena vai kokonaan tai osin eheytettynä; mitkä ovat mahdollisen eheytetyn opetuksen järjestämisen pääpiirteet
* miten opetustunnit jaetaan vuosiluokittain yhteisten oppiaineiden, taide- ja taitoaineiden valinnaisten tuntien sekä oppilaalle valinnaisten aineiden kesken valtioneuvoston asetuksen edellyttämällä tavalla (paikallinen tuntijako)
* mikä on opetuksen järjestäjän kieliohjelma, miltä vuosiluokilta eri kielten opetus aloitetaan (katso myös toisen kotimaisen kielen ja vieraiden kielten osuudet sekä luku 12)
* mitkä ovat oppilaille tarjottavat valinnaiset aineet ja mille vuosiluokille niiden opetus sijoittuu (katso myös luku 12)
* mitkä ovat opetuksen mahdolliset painotukset ja miten ne toteutetaan; miten painotus näkyy tuntijaossa sekä opetuksen tavoitteissa ja sisällöissä (katso myös luku 12)
* miten oppilaanohjaus järjestetään
  + ohjaussuunnitelmassa kuvataan oppilaanohjauksen järjestämisen rakenteet, toimintatavat, työn ja vastuunjako sekä työskentely monialaisissa verkostoissa, kodin ja koulun yhteistyö ohjauksessa, työelämäyhteistyö sekä työelämään tutustumisen järjestelyt (katso myös vuosiluokkakokonaisuuksiin sisältyvä oppilaanohjauksen tehtäväkuvaus).

1. Perusopetuslaki (628/1998), perusopetusasetus (852/1998), valtioneuvoston asetus perusopetuslaissa tarkoitetun opetuksen valtakunnallisista tavoitteista ja perusopetuksen tuntijaosta (422/2012) ja (378/2014) valtioneuvoston asetus perusopetusasetuksen muuttamisesta (423/2012) [↑](#footnote-ref-1)
2. Perusopetuslaki 14 § 2 mom. ja valtioneuvoston asetus (422/2012) 13 § [↑](#footnote-ref-2)
3. Perusopetuslaki 15 § 1 mom. [↑](#footnote-ref-3)
4. Lastensuojelulaki (417/2007) 12 § ja oppilas- ja opiskelijahuoltolaki (1287/2013) 12 § [↑](#footnote-ref-4)
5. Yhdenvertaisuuslaki (21/2004) 4 § [↑](#footnote-ref-5)
6. Perusopetuslaki 15 § 1 mom. [↑](#footnote-ref-6)
7. Perusopetuslaki 16 a §, 17 § ja 17 a § (642/2010) [↑](#footnote-ref-7)
8. Perusopetusasetus 9 § [↑](#footnote-ref-8)
9. Perusopetuslaki 47 a § 1 mom. (1267/2013) [↑](#footnote-ref-9)
10. Perusopetuslaki 15 § 2 mom. (477/2003) [↑](#footnote-ref-10)
11. Perusopetuslaki 30 § 1 mom. (642/2010) [↑](#footnote-ref-11)
12. Perusopetuslaki 21 § 1 ja 2 mom. (1296/2013) [↑](#footnote-ref-12)
13. Perusopetuksen laatukriteerit, opetus- ja kulttuuriministeriö 2012: 29 [↑](#footnote-ref-13)